Diari Oficial de la Generalitat Valenciana


Sumari del DOGV 7962, del 20-01-2017 (2017/451)

ORDRE 1/2017, de 13 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes al sector vitivinícola de la Comunitat Valenciana per a la promoció en mercats de tercers països.
------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/01/13/1/dof/vci/html**

### Dades del document

Número de DOGV
:   7962

Data del DOGV
:   20-01-2017

Secció del DOGV
:   I. DISPOSICIONS GENERALS

Número del document
:   2017/451


Data del document
:   13-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * ajuda pública
    * sector agrari
    * ajuda a l'agricultura
    * vinya

ORDRE 1/2017, de 13 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes al sector vitivinícola de la Comunitat Valenciana per a la promoció en mercats de tercers països. [2017/451]  
PREÀMBUL  
  
El passat dia 6 de desembre de 2016 va ser publicat en el Boletín Oficial del Estado número 294 el Reial Decret 597/2016, de 5 de desembre, per a l'aplicació de les mesures del Programa de suport 2014-2018 al sector vitivinícola. Aquest text té com a objecte adaptar el Reial Decret 1079/2014, de 19 de desembre, al qual disposa el Reglament Delegat (UE) 2016/1149, de la Comissió, de 15 d'abril de 2016, pel qual es completa el Reglament (UE) número 1308/2013 del Parlament Europeu i del Consell pel que fa als programes nacionals de suport en el sector vitivinícola i es modifica el Reglament (CE) número 555/2008 de la Comissió, i al Reglament d'Execució (UE) número 2016/1150 de la Comissió, de 15 d'abril de 2016, pel qual s'estableixen disposicions d'aplicació del Reglament (UE) número 1308/2013 del Parlament Europeu i del Consell pel que fa als programes nacionals de suport en el sector vitivinícola.  
  
Aquest Reial Decret 597/2016, de 5 de desembre, i pel que fa concretament a la mesura de promoció de mercats en tercers països, estableix en el seu annex V, Criteris de priorització, la possibilitat que les distintes comunitats autònomes puguen assignar en la fase de priorització de les sol·licituds d'ajuda presentades fins a 10 punts. Ara bé, només poden ser aplicables criteris que estiguen basats en una estratègia territorial per al sector del vi, compatible amb l'estratègia i objectius previstos en el Programa Nacional de Suport presentat a la Comissió Europea per Espanya. A més, aquests criteris han de complir el que estableix l'article 11.2 del Reglament Delegat (UE) 2016/1149, de la Comissió, de 15 d'abril de 2016, en particular han de ser objectius i no discriminatoris i, no podran estar vinculats amb la ubicació territorial de la persona beneficiària o les seues instal·lacions ni anar en contra de les prioritats establides per la Comissió per a la mesura de promoció. Així doncs, en el cas de la Comunitat Valenciana el criteri adoptat es dirigeix a potenciar les produccions ecològiques i, per tant, es tracta d'un criteri basat en una estratègia territorial desenvolupada per aquesta administració, i constitueix així mateix un dels objectius previstos en el Programa Nacional de Suport presentat a la Comissió Europea per Espanya. Compleix, per tant, el que estableix l'article 11.2 del Reglament Delegat (UE) 2016/1149, de la Comissió, de 15 d'abril de 2016.  
  
En aquest sentit, si el Reial Decret 1079/2014, de 19 de desembre ja esmentat, va tindre el seu desenvolupament en l'àmbit territorial d'aquesta comunitat autònoma amb l'Ordre 1/2015, de 21 de gener, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països, ara, amb les modificacions introduïdes per a aquesta mesura i que tenen caràcter bàsic, i per raons de seguretat jurídica, correspon elaborar una nova ordre que derogue i substituïsca l'esmentada Ordre 1/2015.  
Als efectes del que disposa l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes objecte d'aquestes bases, pel fet de trobar-se finançades per FEAGA, no estan subjectes a l'article 107, apartat 1, del Tractat de Funcionament de la Unió Europea i per tant no necessiten la seua notificació expressa a la Comissió Europea.  
Per tot allò que s'ha exposat, en virtut de les facultats que em confereix l'article 28.e De la Llei 5/1983, del Consell, de 30 de desembre de 1983, l'article 160.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i vista la proposta de la Direcció General de Desenrotllament Rural i Política Agrària Comuna, en virtut de les competències que té atribuïdes pel Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, en la seua redacció vigent, vist l'informe emés per l'Advocacia de la Generalitat en la Conselleria d'Agricultura, Medi Ambient, Canvi Climàtic i Desenrotllament Rural, i conforme amb el Consell Jurídic Consultiu de la Comunitat Valenciana,  
  
ORDENE  
  
Article 1. Objecte  
1. Aquesta ordre té com a objecte establir determinats aspectes del procediment de concessió a la Comunitat Valenciana de les ajudes previstes en el capítol II, secció 1a, «Promoció en mercats de tercers països», del Reial Decret 597/2016, de 5 de desembre, per a l'aplicació de les mesures del programa de suport 2014-2018 al sector vitivinícola.  
  
2. Els articles 6 i 7 del Reial Decret esmentat en l'apartat anterior, recullen els productes i països admissibles, i les característiques de les accions i programes a què es destinen aquestes ajudes.  
  
Article 2. Règim jurídic  
1. Les subvencions a què es refereix aquesta ordre, a més d'allò que s'ha previst en aquesta, es regiran per les normes comunitàries aplicables i per les normes nacionals de desenvolupament o transposició d'aquelles, sent de aplicació supletòria les disposicions que sobre procediments de concessió i control regisquen per a l'administració de la Generalitat de la Comunitat Valenciana.  
2. La concessió d'aquestes ajudes correspon a l'Agència Valenciana de Foment i Garantia Agrària.  
  
Article 3. Persones beneficiàries  
1. Podran ser persones beneficiàries de les ajudes al finançament de les mesures de promoció en tercers països els tipus de beneficiaris definits en l'apartat 1 de l'article 5 del Reial Decret 597/2016.  
2. Les persones beneficiàries hauran de demostrar, en funció del personal de què disposen, i, si és el cas, de la grandària de l'empresa i la seua experiència professional en els últims anys, que tenen accés a la suficient capacitat tècnica per a afrontar les exigències de comerç amb els tercers països, i que compten amb els recursos financers i de personal suficients per a assegurar que la mesura s'aplica el més eficaçment possible. Hauran de garantir, així mateix, la disponibilitat, en quantitat i qualitat, de productes per a assegurar la resposta a llarg termini davant de les demandes que es puguen generar com a efecte de la promoció realitzada una vegada conclosa.  
3. Les persones beneficiàries a què es refereix l'apartat 1r d'aquest article hauran de tindre el seu domicili fiscal a la Comunitat Valenciana.  
  
  
Article 4. Requisits generals per a accedir a les subvencions  
Les persones beneficiàries d'aquestes ajudes hauran de complir el que estableix l'article 13 de la Llei 38/2003, de 17 de novembre, General de Subvencions.  
  
Article 5. Convocatòria, termini i lloc de presentació de sol·licituds  
1. Anualment, mitjançant una resolució de la persona titular de la Direcció de l'Agència Valenciana de Foment i Garantia Agrària, es realitzarà la convocatòria pública per a accedir a les subvencions regulades en aquesta ordre.  
2. El termini de presentació de les sol·licituds quedarà establit en les distintes resolucions de convocatòria que per a cada exercici es dicten, si bé aquestes hauran de ser presentades abans del 15 de febrer de cada any.  
3. No seran admeses a tràmit les sol·licituds que es presenten fora del termini establit en la corresponent convocatòria d'ajudes publicada per a cada anualitat.  
4. Les sol·licituds d'ajuda, juntament amb la documentació requerida, haurà de dirigir-se a la direcció general competent en matèria de qualitat agroalimentària. Les sol·licituds podran presentar-se davant del Registre Electrònic General de la Conselleria competent en matèria d'agricultura, per mitjà de la utilització dels impresos i documents disposats en l'adreça electrònica http:/www.gva.es. Així mateix, els sol·licitant podran presentar la seua sol·licitud a través de qualsevol dels registres i mitjans previstos en l'article 16 de la Llei 39/2015, d'1 d'octubre, de Procediment Administratiu Comú de les Administracions Públiques. Si alguns dels documents a aportar juntament amb la sol·licitud no poden ser presentats de forma telemàtica, se'n farà l'entrega per registre d'entrada, dins del termini de presentació establit en aquesta ordre i/o corresponent convocatòria.  
  
Article 6. Sol·licitud i documentació a presentar  
1. Les persones interessades que reunisquen les condicions previstes en l'article 3 i 4 d'aquesta ordre presentaran les sol·licituds d'ajuda a través del model normalitzat que figura en l'annex I, que es publicarà en la guia PROP de la Generalitat, www.prop.gva.es.  
2. La sol·licitud anirà acompanyada de la documentació següent:  
a) Documentació relativa a l'activitat o projecte per al qual se sol·licita la subvenció: formularis del programa i beneficiari que hauran de contindre almenys la informació prevista en l'annex IV del Reial Decret 597/2016, de 5 de desembre degudament emplenats, i pressupost recapitulatiu, d'acord amb el model establit en l'annex IV del Reial Decret 597/2016, de 5 de desembre degudament omplit.  
  
A més hauran de:  
1r. Reflectir amb suficient grau de detall tots els requisits necessaris com perquè puga avaluar-se la seua conformitat amb la normativa aplicable i la seua relació qualitat/preu.  
2n. Especificar els mitjans propis o externs amb que comptarà per a realitzar les accions previstes.  
3r. En cas de sol·licitar pròrroga d'un programa, d'acord amb l'apartat 4 de l'article 8 del Reial Decret 597/2016, de 5 de desembre, a més de la documentació prevista en els distints apartats del present article, els interessats hauran de presentar un informe de resultats dels dos primers anys d'execució per a la seua avaluació. Aquest informe contindrà, almenys, informació relativa als efectes en el mercat de destinació del programa desenvolupat, a més de detallar les raons per a sol·licitar la pròrroga.  
b) Declaració de la persona beneficiària relativa a la sol·licitud i /o obtenció d'altres ajudes per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
c) Escriptura de constitució de l'entitat i estatuts de l'entitat així com modificacions ulteriors degudament inscrites en el registre corresponent.  
d) Acreditació de la personalitat jurídica del sol·licitant, de l'entitat i capacitació del seu representant. Documentació acreditativa de la representació:  
1r. Els que compareguen o firmen les sol·licituds de subvenció en nom d'un altre, presentaran l'acreditació d'aquesta representació. La persona amb poder suficient als efectes de representació, haurà d'adjuntar-hi el seu document nacional d'identitat.  
2n. Si el sol·licitant fora persona jurídica, a més de l'anterior, el poder general haurà de figurar inscrit, si és el cas, en el Registre Mercantil. Si es tracta d'un poder especial per a un acte concret no serà necessari el requisit de la seua inscripció prèvia en el Registre Mercantil.  
3r. En el cas que el representant es trobe inscrit en el Registre Voluntari de Representants de la Comunitat Valenciana aquesta acreditació podrà ser substituïda per una autorització al servei competent en matèria de qualitat agroalimentària per a comprovar aquesta representació.  
  
e) Fotocòpia de la targeta d'identificació fiscal (CIF) del sol·licitant.  
  
f) Declaració responsable sobre el percentatge de producte amb certificació ecològica objecte de promoció sobre el total de producte promocionat a través del programa, a fi de procedir a la valoració establida en l'apartat 4 de l'article 7.  
3. El formulari de sol·licitud incorporarà les següents declaracions responsables, que hauran de ser subscrites en tot cas pels sol·licitants:  
a) Complir el que disposen els articles 4 (tipus d'accions i duració dels programes), 6 (productes i països admissibles) i 7 (característiques de les accions i programes) del Reial Decret 597/2016, de 5 de desembre, en la resta del que disposa la secció primera del capítol II d'aquest Reial Decret i respectar la normativa comunitària dels productes considerats i la seua comercialització.  
b) Respectar la normativa de la Unió Europea relativa als productes considerats i a la seua comercialització.  
c) Comprometre's l'organització o empresa proponent a garantir el finançament per a tota la duració del programa.  
d) No estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, General de Subvencions, i que impossibiliten la consideració com a persona beneficiària.  
e) Complir la normativa d'integració laboral de persones amb discapacitat o, si és el cas, l'exempció d'aquesta obligació, segons estableix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per a el foment de l'ocupació de les persones amb discapacitat (DOGV 4907, 21.12.2004).  
f) Conéixer la normativa que regeix el règim d'ajudes contingut en aquesta ordre i en el Reial Decret 597/2016, de 5 de desembre, per a l'aplicació de les mesures del programa de suport al sector vitivinícola espanyol i la resta de normativa aplicable.  
g) No haver rebut cap altra ajuda econòmica de la Unió Europea per al programa sol·licitat.  
h) Garantir la disponibilitat, en quantitat i qualitat, de productes per a assegurar la resposta a llarg termini davant les demandes que es puguen generar com a efecte de la promoció realitzada una vegada conclosa.  
i) Que el material d'informació i promoció elaborat en el marc dels programes compleix amb la normativa comunitària i amb la legislació del tercer país en què es desenvolupe el programa corresponent  
  
4. Per mitjà de la presentació de la sol·licitud el sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídics i que es troba en possessió de la documentació que així ho acredita, quedant a disposició de la Generalitat per a la comprovació, control i inspecció posterior que es consideren oportuns.  
Segons el que disposa l'article 69.4 de la Llei 39/2015, d'1 d'octubre, del Procediment Administratiu Comú de les Administracions Públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no-presentació davant de l'administració competent de la declaració responsable, la documentació que siga si és el cas requerida per a acreditar el compliment d'allò que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment que es tinga constància de aquests fets, sense perjuí de les responsabilitats penals, civils o administratives si pertoca.  
Si aquesta conducta està tipificada com a infracció en la legislació aplicable, pertocarà la incoació de l'oportú expedient sancionador de conformitat amb el que disposa el títol IV de la Llei 38/2003, de 17 de novembre, General de Subvencions. Tot això sense perjuí de les responsabilitats de tot tipus, inclús penal, que poguera pertocar, com a conseqüència de la falsedat o inexactitud en les dades o documents aportats o en les declaracions realitzades.  
5. D'acord amb el que disposa l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si és el cas, del seu representant legal i d'estar al corrent amb el compliment de les seues obligacions tributàries i davant de la Seguretat Social. En el cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i quedarà obligat a aportar els documents acreditatius corresponents.  
6. No serà necessari aportar aquella documentació que ja s'haja presentat anteriorment davant d'aquesta Administració, sempre que no hagen variat les dades contingudes en aquesta i continuen vigents. En aquest cas haurà d'informar de l'òrgan gestor la documentació que es tracte, procediment, expedient, any i unitat administrativa en què es va presentar la documentació requerida.  
7. En el cas que la sol·licitud no reunisca els requisits exigits o no s'acompanyen els documents preceptius, la persona interessada serà requerida perquè, en un termini de 10 dies, esmene la falta o acompanye els documents, amb la indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes que preveu l'article 21 apartat 1r de la Llei 39/2015, d'1 d'octubre, del Procediment Administratiu Comú de les Administracions Públiques.  
  
Article 7. Tramitació i instrucció  
1. La tramitació i Instrucció del procediment correspon a la direcció general competent en matèria de qualitat agroalimentària.  
2. L'òrgan instructor verificarà les sol·licituds quant a la seua conformitat amb l'article 9 del Reial Decret 597/2016, de 5 de desembre, per a l'aplicació de les mesures del programa de suport al sector vitivinícola, amb les directrius elaborades respecte d'això i de conformitat amb els criteris de valoració establits en aquest reial decret, i realitzarà d'ofici totes aquelles actuacions que considere necessàries per a la determinació, coneixement i comprovació de les dades en virtut de les quals ha de pronunciar-se la resolució d'acord amb els establits en la Llei 39/2015, d'1 d'octubre, del Procediment Administratiu Comú de les Administracions Públiques.  
3. Una vegada s'examinen les sol·licituds juntament amb la documentació presentada i, si és el cas, esmenats els defectes, s'instruiran els expedients i procedirà l'avaluació de les sol·licituds atenent als criteris priorització establits en l'annex V del Reial Decret 597/2016, de 5 de desembre. La valoració de les sol·licituds presentades s'efectuarà per un òrgan col·legiat format per la persona titular de la subdirecció general competent en matèria de qualitat agroalimentària de la direcció general competent en aquesta matèria, la qual presidirà l'òrgan col·legiat i, tres funcionaris de l'esmentada subdirecció general, un dels quals actuarà com a secretari.  
4. Els deu punts de l'apartat tercer de l'annex V del Reial Decret 597/2016, de 5 de desembre, corresponent als criteris de priorització per interés per a la comunitat autònoma, es repartiran de la manera següent:  
  
a) 10 punts per a aquelles persones beneficiàries en què més del 25 % dels seus productes objecte de promoció siguen ecològics.  
b) 8 punts per a aquelles persones beneficiàries en què més del 5 % i fins al 25 % dels seus productes objecte de promoció siguen ecològics.  
  
c) 5 punts per a aquelles persones beneficiàries que continguen productes ecològics dins del programa de promoció presentat i que no estiguen incloses en les lletres anteriors.  
5. L'òrgan col·legiat, a què es fa referència en l'apartat 3r d'aquest article, elaborarà una llista provisional amb els programes seleccionats prioritzats d'acord amb els criteris establits en l'article 9 del del Reial Decret 597/2016, de 5 de desembre, i de conformitat amb els criteris de l'annex V d'aquest i la remetrà a l'òrgan instructor perquè a través de l'Agència Valenciana de Foment i Garantia Agrària o òrgan en qui aquest delegue es remeta al Ministeri competent en matèria d'agricultura, abans del 15 d'abril de cada any, la llista provisional d'accions i programes ordenada per punts, d'acord amb l'annex VI de l'esmentat reial decret.  
  
Article 8. Resolució  
1. Una vegada aprovada per la Conferència Sectorial d'Agricultura i Desenrotllament Rural la llista definitiva de les accions i programes seleccionats i les condicions establides per a aquests, l'Agència Valenciana de Foment i Garantia Agrària o òrgan en què aquesta delegue (actualment, Acord de 13 de setembre de 2011 pel qual es deleguen les funcions d'autorització del pagament de fons FEAGA entre l'organisme pagador i els distints òrgans administratius de la conselleria competent en matèria d'agricultura) resoldrà les sol·licituds corresponents a la Comunitat Valenciana. Es notificaran a les persones beneficiàries, en el termini de 10 dies, comptats a partir de la data de la resolució, la concessió o denegació de l'ajuda i, si és el cas, la seua quantia, juntament amb les condicions particulars a complir per la persona beneficiària que es consideren convenients.  
El termini màxim per a la resolució i notificació del procediment serà de 6 mesos comptats a partir de l'endemà a la finalització del termini de presentació de les sol·licituds.  
2. El venciment del termini màxim sense haver-se notificat la resolució, legitima els interessats per a entendre desestimada per silenci administratiu la sol·licitud de concessió de la subvenció, de conformitat amb allò que disposa l'article 25.5 de la Llei 38/2003, de 17 de novembre, General de Subvencions.  
3. En el cas de resolució favorable, les persones beneficiàries en el termini màxim de dos mesos des de la notificació de la resolució,ho comunicaran a l'òrgan competent de la comunitat autònoma:  
a) L'acceptació de la resolució en els termes establits segons el model que figura com annex II d'aquesta ordre.  
b) La justificació de la constitució d'una garantia, d'acord amb les condicions previstes en el Reglament Delegat (UE) número 907/2014 de la Comissió, d'11 de març de 2014, que completa el Reglament (UE) número 1306/2013 del Parlament Europeu i del Consell, de 17 de desembre de 2013, quant als organismes pagadors i altres òrgans, la gestió financera, la liquidació de comptes, les garanties i l'ús de l'euro, per un import no inferior al 15 per cent de l'import anual del finançament de la Unió Europea, a fi d'assegurar la correcta execució del programa.  
  
c) En el cas que la persona beneficiària, per a l'exercici FEAGA corresponent, tinga diversos programes aprovats, l'organisme gestor de l'ajuda, podrà admetre el depòsit d'una garantia global que garantisca l'import de tots aquests, sempre que aquests programes siguen gestionats pel mateix òrgan gestor.  
d) En el cas que les persones beneficiàries siguen organismes públics, aquests estaran exempts de complir amb el requisit d'haver de depositar la garantia de bona execució, tal com estableix l'article 6.a Del Reglament (UE) número 1306/2013 del Parlament Europeu i del Consell, de 17 de desembre de 2013.  
e) Així mateix les persones beneficiàries hauran d'acreditar l'obertura d'un compte únic en què hauran de realitzar-se els pagaments corresponents a aquesta ajuda, així com el corresponent imprés de domiciliació bancària d'aquesta, el qual es facilitarà en les oficines de la conselleria competent en matèria d'agricultura, o en la pàgina web d'aquesta, http://www.gva.es.  
En el cas que la persona interessada no procedira a aportar en el termini referit la documentació requerida en aquest apartat, la resolució dictada perdrà la seua eficàcia, i s'acordarà l'arxiu d'aquesta, la qual cosa es notificarà a la persona interessada. De l'acceptació quedarà, si és el cas, constància en l'expedient.  
4. L'exigència principal, segons l'article 66.1 del Reglament (UE) número 1306/2013 del Parlament Europeu i del Consell, de 17 de desembre de 2013, serà l'execució del 50 per cent del pressupost corresponent al programa, tal com es defineix en l'apartat següent. Per davall d'aquest es procedirà a l'execució total de la Garantia de Bona Execució, a més de no pagar la part executada independentment del percentatge que siga.  
5. Als efectes del càlcul d'aquesta execució s'entendrà per pressupost del programa, el doble de l'ajuda autoritzada, per al programa objecte de resolució favorable, una vegada aplicada, si és el cas, el prorrateig de l'ajuda previst en l'apartat 2.b 3r de l'article 10 del Reial Decret 597/2016, de 5 de desembre, i incloses les modificacions pressupostàries previstes en l'article 10.3 d'aquesta ordre, sempre que aquestes hagen sigut prèviament acreditades i comunicades per la persona beneficiària a l'òrgan gestor d'aquestes ajudes.  
En el cas que hi haja hagut un prorrateig de l'ajuda i a fi d'assegurar la correcta aplicació dels supòsits previstos en l'esmentat article 10.3 d'aquest ordre relatiu a xicotetes modificacions, es considerarà com a import de l'ajuda per a les distintes accions que componen el programa, el resultant d'aplicar el percentatge de prorrateig del programa a cadascuna d'aquestes.  
6. Contra la resolució que si és el cas es dicte caldrà interposar-se recurs de reposició davant de la persona titular de la Direcció de l'Agència Valenciana de Foment i Garantia Agrària, de conformitat amb el que disposen els articles 123 i 124 de la Llei 39/2015, d'1 d'octubre, de Règim Jurídic de les Administracions Públiques i del Procediment Administratiu Comú.  
  
Article 9. Obligacions generals de les persones beneficiàries  
La persona beneficiària d'aquestes ajudes complirà amb les obligacions previstes en l'article 14 de la Llei 38/2003, de 17 de novembre, General de Subvencions.  
  
Article 10. Modificació de les accions i programes  
1. Abans de la presentació de la sol·licitud de pagament final, abans dels controls sobre el terreny previs al pagament final, i, en tot cas, abans de la finalització de l'execució del programa, les persones beneficiàries podran presentar modificacions dels programes inicialment seleccionats, sempre que no comprometen els objectius dels programes en el seu conjunt, no es modifiquen a l'alça els pressupostos dels programes, no suposen canvis en l'admissibilitat, ni variacions de la puntuació a la baixa, estiguen degudament justificades, es comuniquen dins dels terminis fixats per les autoritats competents i estiguen autoritzades per elles. Les modificacions que afecten anualitats no començades, en el cas de programes plurianuals, hauran de ser notificades, abans del 15 de febrer de cada any, per a la seua aprovació.  
2. No obstant això, es podrà permetre que s'efectuen de forma automàtica sense autorització prèvia de l'òrgan gestor, xicotetes modificacions dins de l'import de l'ajuda autoritzada inicialment, sempre que es complisquen els requisits del paràgraf anterior.  
3. Als efectes previstos en l'apartat 2, s'entendrà com a xicotetes modificacions, entre altres, els supòsits següents:  
a) Les transferències financeres entre les accions d'un programa ja aprovat fins a un màxim del 20 per cent de l'import inicialment autoritzat per a cada acció, sempre que no se supere l'import total de l'ajuda autoritzada per al programa.  
b) Les modificacions a la baixa del pressupost del programa dins del límit del 20 per cent sempre que siguen degudes exclusivament a estalvis pressupostaris, i s'executen totes les accions, sent admissibles inclús si aquestes modificacions suposen una disminució de la puntuació del programa.  
Tals circumstàncies hauran d'estar degudament acreditades, i seran comunicades a l'òrgan gestor.  
4. En cap cas es podran modificar a l'alça els pressupostos aprovats per als programes, ni es podran incloure noves regions.  
  
Article 11. Finançament  
1. El finançament comunitari de les accions previstes en el Reial Decret 597/2016, de 5 de desembre, esmentat abans, capítol II, Secció 1a, «Promoció en mercats de tercers països», es realitzarà, de conformitat amb l'article 4 del Reglament (CE) número 1306/2013, del Parlament Europeu i del Consell, de desembre de 2013, sobre el finançament, gestió i seguiment de la política agrícola comunitària.  
2. La participació financera de la Unió en els programes seleccionats no podrà superar el 50 per cent de les despeses subvencionables. En els programes de dos o tres anys de duració aquest límit màxim es considera per a cada any d'execució.  
3. Només es concedirà una ajuda financera del 50 per cent de les despeses subvencionables quan el grau d'execució del pressupost del programa objecte de resolució abaste almenys el 70 per cent.  
Si l'execució d'aquest pressupost, es troba entre el 50 i el 70 per cent s'aplicaran els següents trams d'intensitat d'ajuda a les despeses subvencionables:  
a) Un 40 per cent d'intensitat d'ajuda si l'execució és major o igual al 65 per cent i menor del 70 per cent.  
b) Un 30 per cent d'intensitat d'ajuda si l'execució és major o igual al 60 i menor del 65 per cent.  
c) Un 20 per cent d'intensitat d'ajuda si l'execució és major o igual al 55 i menor del 60 per cent.  
d) Un 10 per cent d'intensitat d'ajuda si l'execució és major o igual al 50 i menor del 55 per cent.  
No es concedirà ajuda i s'executarà la garantia depositada si el grau d'execució està per davall del 50 per cent. Així mateix, en aquest cas també procedirà el reintegrament de qualssevol quantitats percebudes o anticipades.  
4. La quantia màxima d'ajuda per persona beneficiària no podrà superar el 5 % del pressupost total destinat a la mesura en la fitxa financera del programa de suport per a l'exercici corresponent. Aquesta limitació només serà aplicable a les persones beneficiàries recollides en l'apartat a de l'article 5 del Reial Decret 597/2016, de 5 de desembre, i quan a més els programes presentats estiguen centrats en la promoció d'una marca.  
5. L'aportació econòmica de les persones beneficiàries podrà procedir de tarifes o contribucions obligatòries.  
6. Els pagaments relatius a les ajudes regulades en aquesta ordre es realitzaran a través de l'Agència Valenciana de Foment i Garantia Agrària amb càrrec a les línies pressupostàries corresponents al capítol IV, línia SE830000 (fons FEAGA), i s'efectuarà tenint en compte l'assignació de fons que corresponga a la comunitat.  
  
Article 12. Bestretes  
1. La persona beneficiària, si no fóra organisme públic, podrà presentar davant de l'òrgan gestor de l'ajuda una sol·licitud de bestreta que podrà arribar al 80 per cent de l'import de la contribució comunitària anual.  
2. El pagament d'una bestreta se supeditarà a la constitució d'una garantia a favor de l'Agència Valenciana de Foment i Garantia Agrària, per un import igual al 100 per cent de la dita bestreta, de conformitat amb les condicions establides en el capítol IV del Reglament Delegat (UE) número 907/2014, de la Comissió, d'11 de març.  
3. La persona beneficiària haurà de presentar a l'organisme pagador abans del 31 de juliol juntament amb la sol·licitud del pagament del saldo de l'anualitat corresponent, una declaració de les despeses que justifiquen l'ús de les bestretes en l'anualitat corresponent i la confirmació del saldo restant de la bestreta no utilitzada.  
  
Article 13. Pagaments  
1. Es podrà sol·licitar un únic pagament o pagaments intermedis de la contribució de la Unió Europea anual. Les sol·licituds es referiran a les accions realitzades i pagades.  
2. Les sol·licituds de pagaments intermedis hauran de presentar-se davant de l'òrgan gestor de l'ajuda abans que concloga el mes següent a aquell en què expire cada període de quatre mesos, a partir de l'1 de juny. Els pagaments intermedis i el pagament de la bestreta prevista en l'article 12 no podran sobrepassar en el seu conjunt el 80 per cent del total de la contribució de la Unió Europea.  
3. Una vegada finalitzades les accions de cada anualitat, i abans de l'1 de juliol, la persona beneficiària podrà sol·licitar el pagament del saldo de l'ajuda davant de l'òrgan gestor.  
4. L'Agència Valenciana de Foment i Garantia Agrària realitzarà els pagaments en un termini màxim de 75 dies des de la recepció completa de la sol·licitud de pagament. Això sense perjuí de la possibilitat que l'Agència Valenciana de Foment i Garantia Agrària procedisca a la delegació de les funcions d'autorització de pagaments, (actualment, Acord de 13 de setembre de 2011 pel qual es deleguen les funcions d'autorització del pagament de fons FEAGA entre l'organisme pagador i els distints òrgans administratius de la conselleria competent en matèria d'agricultura).  
  
Article 14. Sol·licitud de Pagament  
1. Les persones interessades presentaran les sol·licituds de pagament de l'ajuda a través del model normalitzat que figura en l'annex III, que es publicarà en la guia PROP de la Generalitat, www.prop.gva.es.  
La sol·licitud de pagament haurà d'anar acompanyada de la documentació següent:  
a) Un informe resum de les accions desglossades en activitats amb el corresponent import pressupostari i el cost final de cadascuna d'aquestes, així com una avaluació dels resultats obtinguts que poden verificar-se en la data de l'informe.  
b) Un compte justificatiu que contindrà, almenys, per a cada país i cada activitat realitzada: descripció de l'activitat, mercat a què va dirigida, número d'ordre de factura, factura i concepte, import sense IVA, import amb IVA, data i forma de pagament de la factura.  
c) Les factures i la resta de justificants de despesa dels pagaments realitzats. En el cas d'accions l'execució del qual se subcontracte a proveïdors de serveis s'haurà d'aportar factura d'aquest proveïdor i prova del pagament efectiu.  
d) Extracte bancari del compte únic en què puga comprovar-se la realització dels pagaments justificats per mitjà de les factures esmentades en la lletra c) d'aquest apartat.  
e) Declaració de la persona beneficiària sobre altres ajudes sol·licitades o concedides per a les mateixes inversions.  
f) En el cas de treballs de consultoria i assistència tècnica per imports superiors a 18.000 euros, tres ofertes, com a mínim, de diferents proveïdors o justificació que no és procedent; justificació de l'elecció del proveïdor, si no és l'oferta econòmica més avantatjosa.  
g) Els comptes auditats i informes d'auditoria de comptes realitzats per un auditor de comptes o societat d'auditoria legalment reconeguts. En cas de sol·licituds d'ajuda destinades a realitzar programes l'import total dels quals siga inferior a 30.000 euros, serà suficient la verificació de conformitat per part de l'òrgan gestor de les factures.  
h) En el cas de programes la subvenció aprovada dels quals siga igual o superior a 300.000 euros, les persones beneficiàries podran presentar un certificat dels seus estats financers juntament amb la sol·licitud de pagament que haurà de cobrir un import corresponent a una contribució de la d'Unió d'un import igual o superior a 150.000 euros. El certificat serà emés per un auditor extern inscrit en el Registre Oficial d'Auditors de Comptes de l'Institut de comptabilitat i auditoria de comptes, que preste la garantia financera a què es refereix l'article 27 de la Llei 22/2015, de 20 de juliol, d'auditoria de comptes, i haurà d'oferir proves adequades de la subvencionabilitat i autenticitat de les despeses proposades, d'acord amb els criteris següents:  
- Es tracta de despeses realment contretes per la persona beneficiària o per l'entitat organitzadora a què la persona beneficiària haja confiat l'aplicació del programa d'informació o promoció o de parts d'aquest.  
  
- Corresponen a les despeses considerades subvencionables per l'autoritat competent en el pressupost del programa aprovat, i són necessaris per a l'execució del programa, en els termes aprovats per l'autoritat competent.  
- Són identificables i verificables: estan consignats, per exemple, en la comptabilitat de la persona beneficiària o de l'entitat que execute les accions de promoció i s'han determinat d'acord amb les normes de comptabilitat, aplicables a la persona beneficiària o l'entitat que execute les accions de promoció.  
- S'ajusten a les exigències de la legislació fiscal i social aplicable.  
  
- Són raonables i justificats i compleixen el principi de bona gestió financera, en especial pel que fa a l'economia i l'eficiència.  
  
2. El formulari de sol·licitud de pagament incorporarà una declaració responsable, que haurà de ser subscrita per les persones beneficiàries, en què s'indique que el material d'informació i promoció elaborat en el marc dels programes compleix amb la normativa comunitària i amb la legislació del tercer país en què es desenvolupe el programa corresponent.  
3. De cara a la justificació tècnica de les accions, es podrà sol·licitar a la persona beneficiària que aporte els mitjans de prova que acrediten la realització de les accions promocionals. La conselleria competent en matèria d'agricultura podrà sol·licitar a la persona beneficiària informació complementària de l'aportada; inspeccionar directament les instal·lacions per al seguiment de les activitats subvencionades; així com requerir informació a les entitats designades per a l'aplicació de les accions previstes en el corresponent pla de control anual.  
  
4. Amb caràcter general, els tributs només podran considerar-se despeses subvencionables, sempre que la persona beneficiària els abone efectivament. En cap cas es consideraran despeses subvencionables els impostos indirectes quan siguen susceptibles de recuperació o compensació. Queda, per tant, exclòs el finançament de l'Impost sobre el Valor Afegit (IVA), així com l'Impost General Indirecte Canari (IGIC), en la mesura que siguen deduïbles.  
  
Article 15. Despeses subvencionables  
1. Es podran considerar subvencionables les despeses següents:  
a) Despeses administratives de la persona beneficiària, sempre que aquestes despeses es consignen en una partida específica del pressupost recapitulatiu del programa. Aquestes despeses inclouran, si és el cas, les corresponents al certificat dels seus estats financers i/o informes d'auditoria.  
b) Costos de personal, si es produeixen amb motiu de la preparació, execució o seguiment d'aquesta operació subvencionada concreta, inclosa l'avaluació. Aquests costos de personal inclouen els costos del personal contractat per la persona beneficiària específicament amb motiu de l'operació i els costos corresponents a la proporció de les hores de treball invertides en l'operació per part de personal permanent de la persona beneficiària.  
Les condicions per a la subvencionabilidad d'aquests i altres despeses són les establides en l'annex VII del Reial Decret 597/2016, de 5 de desembre.  
2. No es podran considerar subvencionables els costos referits en l'annex VIII del Reial Decret 597/2016, de 5 de desembre.  
  
Article 16. Controls  
1. De conformitat amb el que disposen els articles 18 i següents del Reial Decret 597/2016, de 5 de desembre, per a l'aplicació de les mesures del programa de suport al sector vitivinícola, la direcció general competent en matèria de qualitat agroalimentària realitzarà un pla de control anual sobre la base d'una anàlisi de riscos que inclourà, almenys, el 30 % dels programes pagats l'any anterior, amb l'abast establit en aquest.  
El resultat dels controls realitzats en el marc del pla de control anual no afectarà el grau de compliment del programa.  
2. Les persones beneficiàries de l'ajuda hauran d'assegurar-se de la conformitat del material d'informació i promoció elaborat en el marc dels programes tant amb la normativa de la Unió Europea, com amb la legislació del tercer país en què es desenvolupe el programa. Per a això la persona beneficiària haurà de presentar una declaració responsable on s'indique la conformitat d'aquest material i compliment de la normativa d'aplicació corresponent.  
  
Article 17. Pagaments indeguts i sancions  
1. En el cas de pagaments indeguts la persona beneficiària haurà de reintegrar aquests juntament amb els interessos, segons el que estableix l'article 40 del Reglament d'Execució (UE) número 2016/1150 de la Comissió, de 15 d'abril de 2016. El tipus d'interés a aplicar serà el de demora establit en la corresponent Llei de Pressupostos Generals de l'Estat.  
2. L'incompliment del que disposa aquesta ordre serà sancionat, prèvia instrucció del corresponent procediment sancionador, segons el que disposa els articles 52 a 69 de la Llei 38/2003, de 17 de novembre, General de Subvencions.  
  
Article 18. Compatibilitat de les ajudes  
1. No es finançaran amb els fons del Programa Nacional de Suport les mesures que estan recollides en els Programes de Desenvolupament Rural a l'empara del Reglament (UE) número 1305/2013, relatius a l'ajuda al desenvolupament rural, i les mesures que estan recollides en el Reglament (CE) número 1040/2002 de la Comissió, de 14 de juny de 2002, pel qual s'estableixen normes particulars d'execució de les disposicions relatives a l'assignació d'una participació financera de la Comunitat per a la lluita fitosanitària i es deroga el Reglament (CE) número 2051/97, ni altres mesures finançades per instruments financers de la Unió Europea.  
Tampoc es finançaran amb els fons del Programa Nacional de Suport, els programes simples d'informació i de promoció de vi associat a altres productes agroalimentaris o els programes múltiples d'informació i promoció de vi, regulats a l'empara del Reglament (UE) número 1144/2014 del Parlament Europeu i del Consell, sobre accions d'informació i de promoció relatives a productes agrícoles en el mercat interior i en tercers països, i pel qual es deroga el Reglament (CE) número 3/2008 del Consell.  
2. La percepció de les subvencions previstes en aquesta ordre, per a finançar l'operació presentada, seran incompatibles amb la de qualssevol altres que, per a la mateixa finalitat i objecte, pogueren establir altres administracions públiques o altres ens públics o privats, nacionals o internacionals.  
  
DISPOSICIÓ ADDICIONAL  
  
Única. Regla de no-despesa  
La implementació d'aquesta ordre no podrà tindre cap incidència en la dotació de tots i cadascun dels capítols de despeses assignades a la conselleria competent en matèria d'agricultura i en tot cas, haurà de ser atés amb els mitjans personals i materials de l'esmentada conselleria. No obstant això, si bé l'ordre en si no comporta obligacions econòmiques, seran les convocatòries anuals periòdiques que s'efectuen d'acord amb aquestes bases les que originaran concrets compromisos d'ordre econòmic.  
  
DISPOSICIÓ TRANSITÒRIA  
  
Única. Règim sol·licituds anteriors  
Les sol·licituds la tramitació de les quals s'haja iniciat abans de la data d'entrada en vigor d'aquesta ordre continuaran els procediments previstos en l'Ordre 1/2015, de 21 de gener, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
  
DISPOSICIÓ DEROGATÒRIA  
  
Única. Derogació normativa  
1. Queda derogada l'Ordre 1/2015, de 21 de gener, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
2. Així mateix, queden derogades totes les disposicions que del mateix rang o d'un rang inferior s'oposen al que disposa aquesta ordre.  
  
DISPOSICIONS FINALS  
  
Primera. Facultat per al seu desplegament i execució  
Es faculta la persona titular de la direcció general competent en matèria de qualitat agroalimentària, perquè en el seu àmbit competencial adopte les mesures necessàries per al desplegament i execució del que preveu aquesta ordre.  
  
Segona. Règim normatiu  
A més d'allò que s'ha regulat en aquesta ordre, serà aplicable el que disposa el Reial Decret 597/2016, de 5 de desembre, per a l'aplicació de les mesures del Programa de suport 2014-2018 al sector vitivinícola, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com la Llei 38/2003, de 17 de novembre, General de Subvencions i en el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Tercera. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 13 de gener de 2017  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI